I foråret mistede rigtig mange mennesker deres mobiltelefoner i Aalborgs natteliv til de samme to gerningsmænd og til en samlet værdi af hele 523.000 kroner. Efter tre dages retssag er dommen nu faldet. Det oplyser anklager Thomas Klingenberg fra Nordjyllands Politi. To rumænske mænd på 37 og 41 år er idømt henholdsvis halvandet års fængsel og et års fængsel. De udvises begge af Danmark med indrejseforbud i henholdsvis 12 og seks år. -	De modtog dommen, så sagen slutter her, siger Thomas Klingenberg. Seks weekender med tyveri i 'Gaden' Der er i alt tale om tyveri af 88 iPhones - alle af nyere dato - der er stjålet i februar og marts i år. Tyverierne har fundet sted i Jomfru Ane Gade i Aalborg i løbet af seks weekender, oplyser Thomas Klingenberg. Nærmere præcis er tyverierne begået den 17. til 20. februar, 4. til 6. marts, 26. til 27. marts, 1. til 3. april og 9. til 10. april, hvor den ene af de nu dømte mænd blev anholdt. Tyvene var også på iPhone-rov i Aarhus den 25. til 27. februar i området omkring Åboulevarden. Tilbageholdt i lufthavnen Med så mange stjålne iPhones på lager forsøgte de to gerningsmænd at sende flere af dem til Rumænien og med held, indtil de i februar sendte 21 iPhones med posten fra Nørresundby til en adresse i Rumænien. Det mislykkedes imidlertid, da pakken med mobiltelefonerne, som havde en værdi af over 90.000 kroner, blev standset i Københavns Lufthavn. Pakken var lagt ind et pudebetræk og havde en afsenderadresse tilhørende et ældre ægtepar i Dragør lidt uden for København. I mellemtiden undersøgte det rumænske politi modtageradressen, som viste sig at tilhøre moren til den 37-årige gerningsmand. Dømt for mobiltyveri i flere lande Den 37-årige mand blev også dømt for mobiltyveri i det danske natteliv tilbage i 2014, hvilket gav ham seks års indrejseforbud. Men den lange ventetid på at kunne rejse ind i Danmark igen forspildte han ikke, da han i stedet tog på rov i Norge og Tyskland, hvor han også er dømt for tyverier. - Den 37-årige er professionel lommetyv, der stjæler iPhones, mens den 41-årige skjuler, løber og kører afsted med dem, siger anklager Thomas Klingenberg. Ingen har bemærket tyverierne Fundet af de mange iPhones skete ved hjælp af Find My iPhone, som er en app, der kan opspore GPS-signaler fra en forsvunden telefon. Det var sådan, politiet fandt frem til den 37-åriges adresse i Nørresundby og ransagede den. Her fandt de en masse mobiler pakket ind i staniol under en bunke rockwool. De var ved at blive klargjort til endnu en forsendelse. På pakkerne fandt man desuden DNA fra den 41-årige. Efter anholdelsen har man fundet tekst- og lydbeskeder til den 37-åriges mor, der forklarer tyverierne. - Det er et rigtig godt arbejde, der lægger forud for dommen. Det er ikke telefoner, der har ligget på borde, men fra lommer og lukkede tasker under armen, der er blevet stjålet. Ingen, hvis telefoner er blevet stjålet, har bemærket tyveriet, siger Thomas Klingenberg. - Et vidne forklarede, at hun i 'Gaden' havde en gammel telefon med, som forsvandt i løbet af aftenen. Senere kom en mand hen til hende, prikkede hende på skulderen og gav hende den igen, siger anklageren og forklarer, at på grund af telefonens ældre dato havde den alligevel ikke tyvens interesse. Med tyveriets omfang og værdi i betragtning er mændene dømt for tyveri af særlig grov beskaffenhed. - Flere telefoner er kommet tilbage til deres rette ejermand, mens andre har fået erstatning fra forsikring, og andres telefoner ligger stadig i Rumænien, siger Thomas Klingenberg.

Referat:
To mænd er dømt for at stjæle mobiltelefoner for over en halv million kroner, men ingen så det ske. Tyverierne involverede desuden et uvidende ældre ægtepar og en tilbageholdelse i lufthavnen.